****

**Sürgősségi indítvány**

**Előterjesztés a jelentős környezeti terheléssel járó ipari beruházások létesítésének feltételeiről**

**Tisztelt Közgyűlés!**

A klímaválság nem csak a világ minden pontján, de Magyarországon, így Egerben is érezteti hatását. A világ édesvíz készletei csökkennek. Egerben hálásak lehetünk azért, hogy természeti adottságainknak köszönhetően – normális időjárási körülmények alatt – nem kell szenvednünk vízhiánytól. Ugyanakkor erre **a vízkincsre, környezetünkre, városunkra, az itt élő lakosokra kötelessége a város vezetésének vigyáznia**.

Egerben már volt kísérlet veszélyes gyár telepítésére, szerencsére azonban nem valósult meg. Napjainkban**egyre több településen tiltakozik a lakosság akkumulátorgyártó cégek, vagy az akkumulátorgyártáshoz kapcsolódó vállalatok telepítése ellen**. Kívánatos Eger szempontjából, hogy ne érkezzenek nagy víz, vagy áramigényű gyárak, veszélyes üzemek vagy olyanok, mely a klímaváltozás felgyorsulását segítik elő.​

**A természeti kincseink megóvása szempontjából különös figyelmet kell fordítanunk termőföldjeinkre.** Ezért fontos, hogy olyan beruházások, melyek termőföldjeink csökkenését eredményeznék, nem érkezhetnek városunkba.

Mindazonáltal **a népfenség elve egy megkerülhetetlen és megkérdőjelezhetetlen intézmény**, ebből fakadóan minden ilyen esetben népszavazáson kell kikérni az egri választópolgárok véleményét.

Eger, 2023. október 25.

**Minczér Gábor**

alpolgármester

**Határozati javaslat**

 Eger Megyei Jogú Város Közgyűlése úgy határoz, hogy Eger város közigazgatási területén csak a tárgyban tartott eredményes és támogató népszavazást követően épülhet környezetkárosító illetve a vízkészlet jelenetős felhasználásával járó akkumulátorgyár, ipari beruházás.

Felelős: Mirkóczki Ádám polgármester és Dr. Bánhidy Péter jegyző

Határidő: folyamatosan